
P R E D B E Ž N Á  I N F O R M Á C I A

(podľa § 9 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov)
1. Pripravovaný právny predpis:

Návrh vyhlášky, ktorou sa mení a dopĺňa vyhláška Ministerstva zdravotníctva Slovenskej republiky č. 549/2007 Z. z., ktorou sa ustanovujú podrobnosti o prípustných hodnotách hluku, infrazvuku a vibrácií a o požiadavkách na objektivizáciu hluku, infrazvuku a vibrácií v životnom prostredí v znení vyhlášky Ministerstva zdravotníctva Slovenskej republiky č. 237/2009 Z. z. (ďalej len „návrh vyhlášky“).
2. Základné ciele právnej úpravy:

Návrhom vyhlášky sa v právnom poriadku Slovenskej republiky upravujú ustanovenia vyhlášky Ministerstva zdravotníctva Slovenskej republiky č. 549/2007 Z. z., ktorou sa ustanovujú podrobnosti o prípustných hodnotách hluku, infrazvuku a vibrácií a o požiadavkách na objektivizáciu hluku, infrazvuku a vibrácií v životnom prostredí v znení vyhlášky Ministerstva zdravotníctva Slovenskej republiky č. 237/2009 Z. z. (ďalej len „vyhláška č. 549/2007 Z. z.“), ktoré si vyžadujú novelizáciu na základe aplikačnej praxe, technického pokroku a z dôvodu prispôsobenia sa súčasným a budúcim výzvam súvisiacim s nárastom urbanizácie za stáleho zachovania ochrany verejného zdravia obyvateľov. Zároveň sa vykonajú potrebné úpravy a korekcie v terminológii a štylizácii ustanovení, s cieľom predísť ich nejednoznačnej a nejednotnej interpretácii.
3. Zhodnotenie súčasného stavu:
Vyhláška č. 549/2007 Z. z. slúži ako vykonávací predpis podľa § 62 ods. 1 písm. m) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov. V súčasnosti vyhláška č. 549/2007 Z. z. upravuje podrobnosti o prípustných hodnotách hluku, infrazvuku a vibrácií a o požiadavkách na objektivizáciu hluku, infrazvuku a vibrácií v životnom prostredí. Návrhom vyhlášky sa odstránia problémy a nepresnosti niektorých ustanovení na základe skúseností z aplikačnej praxe, v snahe zlepšiť proces objektivizácie, posudzovania a hodnotenia hluku, infrazvuku a vibrácií s ohľadom na ochranu verejného zdravia.
4. Spôsob zapojenia verejnosti do prípravy právneho predpisu:

Verejnosť sa môže zapojiť do prípravy právneho predpisu formou zasielania podnetov a návrhov podľa vecného zamerania v bode 2 a 3. 
Kontaktné údaje:

Úrad verejného  zdravotníctva SR       

Odbor hygieny životného prostredia a zdravia      

Trnavská cesta 52 

826 45 Bratislava 

email: ohzp@uvzsr.sk
5. Predpokladaný dátum začiatku a konca pripomienkového konania:

Dátum začiatku PK:    september 2026 

Dátum konca PK:        september 2026

                 minister zdravotníctva Slovenskej republiky 


